Karina Lorentzen Dehnhardt (SF), 2023-02-09:
Tak for ordet.
Det her forslag er jo et borgerforslag om, at dansk politi skal kunne bruge genetisk slægtsforskning i efterforskning af drab og grov personfarlig kriminalitet, og det er jo et borgerforslag, som har opnået de 50.000 underskrifter, som kræves.
Og vi har faktisk i SF set frem til at skulle behandle det her i Folketingssalen.
Vi vil gerne give en stor ros og anerkendelse af forslaget.
Det er en bedrift at samle 50.000 underskrifter.
Jeg ved jo, at forslagsstillerne har knoklet med at fortælle om forslaget og har mødtes med os politikere.
Og uden at røbe for meget vil jeg i hvert fald sige, at jeg synes, der er tale om en meget passioneret efterforsker, som har lagt en kæmpe indsats i at forbedre rammerne både for sit eget arbejde, men allerførst med tanke for de pårørende til ofre, som står tilbage med en uforløst sag, fordi gerningsmanden måske aldrig er fundet.
Forslaget handler om at kunne bruge genetisk slægtsforskning ved særlig alvorlige sagstyper som drab, voldtægt og terror.
Det skulle gerne gøre det lettere at opklare ældre og hidtil uopklarede sager, og metoden kan jo så være et effektivt værktøj i fremtidige sager.
Og det er jo lige præcis det, man har set i USA og senest i Sverige og faktisk også i Norge, hvor man har opklaret ældre sager, som hidtil har været uopklarede i lang tid.
Jeg synes jo, at det er et nyt og et interessant værktøj, som ikke alene kan finde serieforbrydere, men også medvirke til at udpege gerningspersoner, som ikke i forvejen er havnet i politiets søgelys på grund af anden kriminalitet, som gør det interessant at efterforske dem.
Vi synes i SF, at forslaget er både godt og rigtigt.
For os er ofrenes stilling helt central, og det er vigtigt, at både ofre og pårørende ikke udsættes for unødig lidelse, fordi en forbrydelse ikke kan blive opklaret.
Vi skal som samfund være klar til at afprøve nye metoder og teknikker for at kunne opklare de mest alvorlige forbrydelser, og vi skal også altid have retssikkerheden for øje som det styrende princip, når vi bevæger os ad nye veje, også når vi kommer til genetisk slægtsforskning.
Vi har, synes jeg, gode forudsætninger i Danmark for at få gavn af metoden, og vi er også glade for, at justitsministeren har bedt politiet om at undersøge, om det her er et værktøj, som vi skal bruge i Danmark.
Vi er jo godt klar over, at det ikke er noget, man lige indfører fra den ene dag til den anden, og vi har også bemærket, at der har været lidt kritik af forslaget.
Landsforeningen af Forsvarsadvokater er faktisk i tvivl om, om det her overhovedet er en vej, som vi skal bevæge os nedad.
Jeg synes, det er vigtigt, at det fortsat er sådan, som det er i dag, at dna-beviser jo ikke står alene i retssagerne, men det ved jeg også er intentionen her fra forslagsstillernes side.
Og så synes jeg jo, retssikkerheden er helt centralt, når vi tager nye metoder i brug.
Det er f.eks. afgørende, at man kun kan bruge det, når der ligger en forudgående dommerkendelse og en begrundet mistanke om, at dna fra et gerningssted rent faktisk stammer fra gerningsmanden.
Og jeg synes også, at det er tænkt ind, at politiet måske ikke selv har råderet over databasen og derfor heller ikke kan tilgå andre oplysninger om dna-materialet.
Så jeg synes faktisk, at det på mange måder er rigtig fint sat sammen.
Men vi synes faktisk, at det her forslag er så godt, at vi er klar til at stemme for det.
Tak for ordet.